Lukács Helga-Erika

*Amit az életben*

nehéz meghatároznom ártalmas

és kevésbé káros közt

a lényegi különbségeket

ami igazán lázba hoz

az rejt el a világ elől igazán

ne mondd, hogy nem írhatok

nem az az út veszejt

megtiltani virágnak: ne nyíljon

az érdemi szenvedés maga alá húz

porba rajzolok életeket

vigye a szél koporsóitokra

hadd lássa földbe hullt valótok

művészetért nem élni-halni

-újjászületni érdemes.

*Marosvásárhely, 2021. május 16.*

*Nyolc óra három perc*

mennyi bölcsesség rejtőzik a naplementében

kinyújtja szárnyait lassan a sötét

és vérnarancsban csillog a múló pillanat

elérkezik az újjászületés

bolondnak lenni álmaimért

könnyezni szokványos, rutinszerű pillanatért

ennyi mit a világnak

nap mint nap adhatok

könnyeim éjszínben rózsaszínnel keverem

csillámpor és harmatcsepp elegyével oldom

a reggelre megkövesedett szíveket

végigvárok estelig

hogy poharamat újra csordultig tölthessem

s hogy lelkem köztetek örülhet

minden nap újra köszönet

*Marosvásárhely, 2021. június 25.*